दूसरी ओर अदृश्य भारत है जो इंडिया को भौचक ललचाई नजरों से देख रहा है। शहरों की नारकीय स्लम बस्तियों से तिलचट्टे की तरह निकल कर फैक्ट्रियों-कारखानों में काम करता है, इंडिया वालों के लिए बड़ी-बड़ी अट्टालिकाएँ बनाता है, बड़े-बड़े मॉल बनाता है, हवाई अड्डे बनाता है, फ्लाईओवर बनाता है, उसके घरों में नौकर-नौकरानी बन कर काम करता है, उनका ड्राइवर, सुरक्षा गार्ड आदि-आदि बनता है, फिर अपने दड़बे में लौट आता है। चौबीस घंटे बरसों-बरस खटते-खटते ही बीत जाते हैं और इसके बदले में किसी तरह अपना तथा अपने बच्चों का पेट पाल पाता है। कभी कभी इंडिया वालों के छूटन तथा जूठन को भी प्राप्त कर लेता है। इस भारत का एक बड़ा हिस्सा गाँवों में जी तोड़ खटने के बाद जैसे-तैसे जिन्दा है। यहीं से भाग-भाग कर शहरों की स्लम बस्तियों में आ रहा है। इंडिया के लोग अपनी उपलब्धियों से मदमस्त हैं। भारत के लोग उनके लिए कीड़े- मकोड़े से ज्यादा महत्त्व नहीं रखते हैं। 2014 में भारत के नए मसीहा नरेंद्र मोदी ने इंडिया की ओर से भारत वालों को सपना दिखाया कि अगर वे लोग उन्हें वोट दे कर प्रधानमंत्री बना दें तो वें भारत को भी इंडिया बना देंगे। भारत के भी अच्छे दिन आ जाएंगे। भारत के लोग अपने अच्छे दिनों का फिलहाल तो इंतजार ही कर रहे हैं. इंडिया के लोगसुख के सागर में गोते लगा रहे हैँ।